A Bizottság 109/80/EGK rendelete

(1980. január 18.)

a tojás- és baromfihús-ágazat egyes termékeire vonatkozóan az export-visszatérítés legalacsonyabb mértékének alkalmazásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a 368/76/EGK rendelettel [1] módosított, a tojás piacának közös szervezéséről szóló, 1975. október 29-i 2771/75/EGK tanácsi rendeletre [2] és különösen annak 9. cikke (3) bekezdésére,

tekintettel a 369/76/EGK rendelettel [3] módosított, a baromfihús piacának közös szervezéséről szóló, 1975. október 29-i 2777/75/EGK tanácsi rendeletre [4] és különösen annak 9. cikke (3) bekezdésére,

tekintettel a tojásra vonatkozó export-visszatérítések nyújtásának általános szabályairól és e visszatérítések összegének megállapítására vonatkozó kritériumok megállapításáról szóló, 1975. október 29-i 2774/75/EGK tanácsi rendeletre [5] és különösen annak 7. cikke (2) bekezdésére,

tekintettel a baromfihúsra vonatkozó export-visszatérítések nyújtásának általános szabályairól és e visszatérítések összegének megállapítására vonatkozó kritériumok megállapításáról szóló, 1975. október 29-i 2779/75/EGK tanácsi rendeletre [6] és különösen annak 7. cikke (2) bekezdésére,

mivel azokban az esetekben, ahol az export-visszatérítés mértéke rendeltetési hely szerint változik, a legutóbb a 2838/77/EGK rendelettel [7] módosított 192/75/EGK bizottsági rendelet [8] 11. cikkének (2) bekezdése megállapítja, hogy a visszatérítésnek a vámalakiságok elvégzése napján érvényes visszatérítés legalacsonyabb mértéke alapján számolt részét kell kifizetni, amennyiben bizonyítást nyer, hogy a termék elhagyta a Közösség földrajzi területét;

mivel a legutóbb a 2707/78/EGK rendelettel [9] módosított 441/69/EGK tanácsi rendelet [10] 2. cikke (4) bekezdésének és 3. cikke (1) bekezdésének utolsó albekezdése lehetővé teszi, hogy a visszatérítésnek a legalacsonyabb mérték alapján számolt részét azonnal ki lehessen fizetni, amint az árut az említett rendeletben meghatározott különleges eljárás alá helyezik;

mivel az egyes harmadik országokkal kötött különleges megállapodások értelmében a tojás- és a baromfihúságazat egyes termékeinek az adott országokba való exportja esetén alkalmazandó visszatérítés mértéke alacsonyabb, bizonyos esetekben akár lényegesen alacsonyabb is lehet, mint a rendes körülmények között alkalmazott visszatérítés; mivel az is előfordulhat, hogy nem állapítanak meg visszatérítést;

mivel a legalacsonyabb mértékű visszatérítés is annak következménye, hogy nem állapítottak meg visszatérítést;

mivel vannak olyan esetek is, amikor nem állapítanak meg visszatérítést az Egyesült Államokba irányuló exportra; mivel kivételt is kell tenni a legalacsonyabb mértékű visszatérítés meghatározásánál azokban az esetekben, amikor az Egyesült Államokban bevezetett intézkedések garantálják, hogy a más rendeltetési hely esetében visszatérítésre jogosult árut ne lehessen az Egyesült Államokba importálni; mivel a tapasztalatok azt mutatják, hogy a kérdéses termékek jogosultak lehetnek ilyen kivételre nem csak a 192/75/EGK rendelet 11. cikke (2) bekezdésének, hanem a 441/69/EGK rendelet 2. cikke (4) bekezdésének és 3. cikke (1) bekezdésének alkalmazása vonatkozásában is;

mivel az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,

ELFOGADTA EZT A RENDELETET:

1. cikk

Azt a tényt, hogy a 01.05 A, a 02.02 és a 04.05 alszám alá tartozó termékeknek az Egyesült Államokba irányuló exportja esetén nem állapítottak meg visszatérítést, nem kell figyelembe venni az alábbi esetekben:

- a legalacsonyabb mértékű visszatérítés meghatározásakor a 192/75/EGK rendelet 11. cikke (2) bekezdése alkalmazásakor,

- a 441/69/EGK rendelet 2. cikke (4) bekezdésének és 3. cikke (1) bekezdésének utolsó albekezdése alkalmazásakor.

2. cikk

Ez a rendelet 1980. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1980. január 18-án.

a Bizottság részéről

Finn Gundelach

alelnök

[1] HL L 45., 1976.2.21., 2. o.

[2] HL L 282., 1975.11.1., 49. o.

[3] HL L 45., 1976.2.21., 3. o.

[4] HL L 282., 1975.11.1., 77. o.

[5] HL L 282., 1975.11.1., 68. o.

[6] HL L 282., 1975.11.1., 90. o.

[7] HL L 327., 1977.12.20., 23. o.

[8] HL L 25., 1975.1.31., 1. o.

[9] HL L 327., 1978.11.22., 5. o.

[10] HL L 59., 1969.3.10., 1. o.

--------------------------------------------------